
ΕΡΩΤΗΣΗ
Προς τον Υπουργό Κλιματικής Κρίσης και Πολιτικής Προστασίας
Θέμα: Στελέχωση του Πυροσβεστικού Κλιμακίου Φερών.
Η μεγάλη έκτασης καταστροφική πυρκαγιά, που εκδηλώθηκε το καλοκαίρι του 2023 στον Έβρο, ανέδειξε συν της άλλης και τα σοβαρά προβλήματα της υποστελέχωσης των Πυροσβεστικών Υπηρεσιών, με ευθύνη όλων των μέχρι σήμερα κυβερνήσεων.
Το 2017 ιδρύθηκε το Πυροσβεστικό Κλιμάκιο Φερών στην Π.Ε. Έβρου, το οποίο μέχρι σήμερα στελεχώνεται με προσωπικό της Π.Υ. Αλεξανδρούπολης και εθελοντές. Έχει στην ευθύνη του περιοχές, όπως το Τελωνείο Κήπων, το οδικό δίκτυο, την Εγνατία, και μια τεράστια έκταση εποπτείας για πυρκαγιές. 
Για το σκοπό αυτό απαιτείται η άμεση στελέχωση του και η αναβάθμισή του σε Σταθμό Δ’ Τάξης για την αντιμετώπιση των συμβάντων στην περιοχή, αφού για την έγκαιρη παρέμβαση της υπηρεσίας από την Αλεξανδρούπολη ο χρόνος που απαιτείται είναι σαράντα (40) λεπτά περίπου. 
Επιπλέον σοβαρό πρόβλημα αποτελεί η έλλειψη επαρκούς και σύγχρονης εκπαίδευσης του προσωπικού για την αντιμετώπιση συμβάντων πυρκαγιών στα δίκτυα αγωγών, όπως στον αγωγό ΤΑΠ και στον σταθμό συμπίεσής του, στη πλωτή Μονάδα Αποθήκευσης και Επαναεριοποίησης Φυσικού Αερίου FSRU και την διασύνδεσή του με χερσαίο αγωγό με το Εθνικό Σύστημα Μεταφοράς Φυσικού Αερίου κ.α
ΕΡΩΤΑΤΑΙ ο κ. Υπουργός, σε ποιες ενέργειες προτίθεται να προβεί η κυβέρνηση ώστε:
- Να προσληφθεί μόνιμο προσωπικό στην Πυροσβεστική που να καλύπτει τις πραγματικές  ανάγκες που υπάρχουν συνολικότερα στο Πυροσβεστικό Σώμα.
- Να στελεχωθεί και να μετατραπεί σε σταθμό Δ’ τάξης το Πυροσβεστικό Κλιμάκιο Φερών.
- Να υπάρξει επαρκής και σύγχρονη εκπαίδευση του προσωπικού.
 Οι Βουλευτές
 Παφίλης Θανάσης
Παπαναστάσης Νίκος
Δελής Γιάννης 
Στολτίδης Λεωνίδας
